Kus on tehtud see foto? – Propastop
21.06.2018
Propastopi üks eesmärke Eesti-vastaste inforünnakute paljastamise kõrval on kasvatada lugejate meediaharidust, sealhulgas arendada Eesti inimeste kodanikuajakirjanduse oskusi.
Mis on kodanikuajakirjandus?  Laiemas mõttes kuulub selle alla kõik tavainimeste või siis mitteprofessionaalsete ajakirjanike poolt tehtud ajakirjandus. Näiteks Eestis esindab kodanikuajakirjandust portaal Külauudised, mis vahendab vabatahtlike kirjutatud kohalikke teemasid. Kodanikuajakirjanduseks on aga näiteks ka pealtnägija poolt sotsiaalmeediasse laetud foto liiklusõnnetusest või video looduse reostajast. Mingis mõttes käib (kollase) kodanikuajakirjanduse hulka ka toidupoes tehtud paparazzifoto tuntud inimesest.
Propastopi jaoks pakub huvi just uuriv kodanikuajakirjandus, mille eesmärgiks on avada sündmuste tegelikke põhjuseid, tuvastada süüdlasi ning juhtida tähelepanu meediakanalites ringlevatele valefaktidele. Selliste uuringute läbiviimine nõuab avalike allikate põhise infootsingu oskuseid, argumentide analüüsi, aga ka fotode detailide analüüsinippide valdamist.
Maailmas on uuriva kodanikuajakirjanduse säravaim näide portaal Bellingcat, mis on vabatahtlike kaastöötajate toel tõestanud nii Malaisia reisilennuki allatulistamise Venemaa armee poolt kui ka ajanud Süüria keemiarünnakute jälgi. Kavatseme Bellingcatist õige pea põhjalikumalt kirjutada.
Pane oma oskused proovile!
Jaanipäeva puhul korraldame Propastopi lugejatele pildimängu. Vaata seda Postimehe portaalis  Kodustiil.ee avaldatud lumist fotot. Kas suudad tuvastada maja aadessi, mille ette on pargitud pildil kujutatud auto?
Vastuseks kirjuta linna, tänava ja maja number Facebooki kommentaaridesse. Palun lisa ka oma arutlus lahenduskäigu leidmise kohta, seda on teistel õpetlik lugeda. Kui soovid jääda anonüümseks, saada vastus e-posti aadressile [email protected].
Õige vastuse koos lahenduskäiguga avaldame nädala pärast.
Kui enda uuriva ajakirjanduse võimete proovile panek sind huvitab, siis katsu jõudu ka meie eelmise pildimänguga. Lahenduse leiad siit.
Foto: kuvatõmmised Kodustiil.ee loost.